Els concerts del Factory Fest Lite continuen este dissabte amb l'actuació de Jamaleonics
20 de novembre 2020

  

![](/media/hqfothy2/67c_factory-fest-lite-jamaleonics.jpg)  
  

El Factory Fest Lite continua dissabte, 21 de novembre, amb l'actuació del grup valencià Jamaleonics. El lloc serà la plaça interior del Mercat Municipal de Sagunt a partir de les 19.30 hores i les entrades ja estan esgotades.

  

Este grup, nascut a Sagunt en 2013, que té arrels del jazz, del funk i del blues, va anar madurant en el temps i es va acostar a l’ska, al balkan, al reggae i al punk. Els seus huit components traspuen diversió, alegria, improvisació i bon rotllo damunt de l'escenari. 

  

Fins a l'actualitat han participat en diferents esdeveniments i festivals locals com Raconets o Ressona a Sagunt, MUV! Festival de Música Urbana de València i en festivals internacionals com el Rototom Sunsplash i el Iboga Summer Festival en les edicions del 2019.

  

La gira de presentació del seu últim senzill els ha portat a recórrer tota la Comunitat Valenciana, així com també han actuat a Màlaga i ara arriben a Sagunt.

  

**Factory Fest Lite, un festival readaptat per les circumstàncies**

  

Després de la cancel·lació al setembre d'este festival organitzat per la Regidoria de Joventut i Infància i amb la col·laboració de l'Associació Músicocultural Klavija i el Institut Valencià de Cultura, [s'ha reinventat i adaptat a les circumstàncies sanitàries actuals​](/es-va/Actualidad/Pagines/festival-factory-fest-lite-adaptacion.aspx) i està oferint un format més lleuger i allargat en el temps. Per tant, els grups i músics jóvens de la localitat que componien el cartell inicial del festival actuaran de manera separada en diferents dates i llocs del municipi entre octubre de 2020 i abril de 2021.

  

L'objectiu principal d'este festival és fomentar la labor dels jóvens músics de la localitat, que formen part de grups de rock, són cantautors/es, fan rap, etc… i d'altra banda, oferir una opció cultural en unes condicions de seguretat òptimes. Les actuacions d'un únic artista són fàcils de controlar, al públic li resulta més fàcil respectar les mesures de seguretat, com mantindre's en la cadira que se li assigna en tindre una duració més limitada, i els aforaments poden ser més limitats i controlables.

  

Fins ara ja han actuat Lithium, Yo Diablo i Salvaje. Després de l'actuació d’este dissabte, el Mercat Municipal de Sagunt acollirà el dissabte que ve, 28 de novembre, a les 19.30 h l'actuació de Fantuka, concert per al qual encara queden [entrades](https://aytosagunto.apuntate.online/pio/solGenerica.xhtml?curso=930&lang=va). A este li seguiran, el diumenge 13 de desembre, a les 12 h als Jardins del Casino, el concert de Javi Cobo i el dissabte 26 de desembre, a les 19.30 h en el Casal Jove, el de Dawn of Extintion.

  

*   [](http://www.facebook.com/sharer.php?u=https://aytosagunto.es/va/actualitat/els-concerts-del-factory-fest-lite-continuen-este-dissabte-amb-l-actuacio-de-jamaleonics/ "Facebook")
*   [](http://twitter.com/share?url=https://aytosagunto.es/va/actualitat/els-concerts-del-factory-fest-lite-continuen-este-dissabte-amb-l-actuacio-de-jamaleonics/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-concerts-del-factory-fest-lite-continuen-este-dissabte-amb-l-actuacio-de-jamaleonics/ "Linked In")
*   [](mailto:?body=https://aytosagunto.es/va/actualitat/els-concerts-del-factory-fest-lite-continuen-este-dissabte-amb-l-actuacio-de-jamaleonics/)